b'\n_START_ARTICLE_\nSuomen Ty\xc3\xb6mies (1920\xe2\x80\x931923)\n_START_PARAGRAPH_\nSuomen Ty\xc3\xb6mies (vuonna 1921 Suomen Ty\xc3\xb6l\xc3\xa4inen) oli Helsingiss\xc3\xa4 vuosina 1920\xe2\x80\x931923 ilmestynyt Suomen sosialistisen ty\xc3\xb6v\xc3\xa4enpuolueen sanomalehti._NEWLINE_Suomen Ty\xc3\xb6mies oli SSTP:n ensimm\xc3\xa4inen itsen\xc3\xa4inen lehtihanke. Se ilmestyi kuudesti viikossa. P\xc3\xa4\xc3\xa4toimittajina ty\xc3\xb6skenteliv\xc3\xa4t Arvo Tuominen (1920), Emil Tuomi (1921), Eero Meriluoto (1921), Johannes Forsman (1921 ja 1922), Viljo Kainulainen (1921), Pekka Pirskanen (1922), Voitto M. Jalava (1922) ja Ville Harinen (1922\xe2\x80\x931923)._NEWLINE_Puolueen p\xc3\xa4\xc3\xa4-\xc3\xa4nenkannattajana toiminut lehti lakkautettiin m\xc3\xa4\xc3\xa4r\xc3\xa4ajaksi syksyll\xc3\xa4 1921, jolloin sen tilalla ilmestyi Uudenmaan piirin \xc3\xa4\xc3\xa4nenkannattajana esiintynyt Suomen Ty\xc3\xb6l\xc3\xa4inen. Vuoden 1922 alussa Suomen Ty\xc3\xb6miest\xc3\xa4 julkaissut Oy Ty\xc3\xb6 hankki oman kirjapainon Amerikan suomalaisen sosialistij\xc3\xa4rjest\xc3\xb6n lahjoittaman \xe2\x80\x9dmiljoonan markan rahaston\xe2\x80\x9d turvin. Viranomaiset lakkauttivat lehden pysyv\xc3\xa4sti elokuussa 1923.'